Sydney F. Martin

Sydney Furman Martin, nado en decembro de 1945 en Salina (Kansas) e finado o 19 de xaneiro de 2021 en Jacksonville (Florida), foi un industrial, filántropo e numismático estadounidense.

 Traxectoria 

Sydney F. Martin naceu na base de Smoky Hill da forza aérea dos EEUU en Salina, Kansas, fillo de Furman C. Martin e de Naomi Louise Stevens. Durante a súa infancia desprazouse a varios lugares dos EEUU coa súa familia ata o retiro do seu pai en 1959, cando se instalou en Warsaw, Indiana, onde se graduou en educación secundaria en 1963. Posteriormente cursou tanto o grao como o mestrado en Ciencias no Instituto de Tecnoloxía de Massachusetts, e a partir de aí comezou a súa carreira na industria de defensa, primeiro en diferentes empresas e a partir de 1988 en Sytex, Inc., a compañía que fundou xunto coa súa esposa, Sharon Martin."Sydney F. Martin (1945-2021)". En Coins Weekly. 4 de febreiro de 2021."Press Release: The ANS Mourns of the Loss of Sydney F. Martin". American Numismatic Society.

Paralelamente ao seu labor profesional, durante as tres décadas que residiu en Doylestown, Filadelfia, Martin foi un grande interesado pola filantropía, a arte e, sobre todo, a numismática. Nestes ámbitos ocupou diversos postos, como o de presidente do Museo de Arte de Michener, vicepresidente da Sociedade Histórica de Doylestown, e membro da dirección da Sociedade Bibliográfica Nacional e mesmo dos Boy Scouts dos EEUU.

No ámbito numismático, Sydney F. Martin foi membro da American Numismatic Society desde 1997, e entre 2013 e 2020 exerceu a presidencia desta institución."Presidents and Chairmen of the American Numismatic Society". American Numismatic Society. Tanto como coleccionista como nas súas investigacións, especializouse na moeda estadounidense da época colonial e prefederal, aspecto sobre o que realizou numerosas publicacións, e tamén foi o editor da revista Colonial Coin Collectors Society Newsletter. Na súa honra, a Sociedade de Coleccionistas de Moedas Coloniais creou o premio F. Martin á publicación numismática.

Xunto coa súa muller emprendeu varios proxectos filantrópicos, entre o que destaca a creación do proxecto Philadelphia Prostate Cancer Bioma no Jefferson Hospital.

Sydney Furman Martin morreu vítima do cancro o 19 de xaneiro de 2021 en Jacksonville, Florida."Sydney Furman Martin. Jacksonville, Florida.1945 - 2021". Legacy.com

 Recoñecementos 

 Defensa 
 Medalla da Orde de Santa Barbara.
 Medalla Knowlton.

 Numismática 
 (2020): Medalla Huntington, da American Numismatic Society, de Nova York. "Recipients of the Huntington Medal Award ". American Numismatic Society."Press Release: Sydney Martin accepts the 2020 Huntington Award ". American Numismatic Society."2020 Archer M. Huntington Award Goes to Sydney F. Martin". En Coins Weekly. 12 de novembro de 2020."Colonial Coin Expert Sydney Martin to Receive ANS 2020 Huntington Award". En Coin Week. 26 de outubro de 2020.

 Publicacións 
 (2007). The Hibernia Coinage of William Wood (1722-1724). Colonial Coin Collectors Club, Fort Myers. ISBN 9780615153964
 (2011). The Rosa Americana Coinage of William Wood. Colonial Coin Collectors Club, Fort Myers. ISBN 9780692013625
 (2015). French Coinage Specifically for Colonial America. Colonial Coin Collectors Club, Fort Myers. ISBN 9781495171567
 (2018). St. Patrick Coinage for Ireland and New Jersey. Colonial Coin Collectors Club. ISBN 9781532366253

 Notas 

 Véxase tamén 

 Bibliografía 
 "Sydney F. Martin (1945-2021)". En Coins Weekly. 4 de febreiro de 2021.


Categoría:Nados en 1945
Categoría:Finados en 2021
Categoría:Numismáticos dos Estados Unidos de América
Categoría:Galardoados coa medalla Huntington
Categoría:American Numismatic Society
Categoría:Coleccionistas
Categoría:Filántropos dos Estados Unidos de América
Categoría:Finados por cancro
Categoría:Personalidades sen imaxes